**第一章**

**道可道，非常道。名可名，非常名。**

可道之道，可名之名，指事造形，非其常也。故不可道，不可名也。

**无名天地之始，有名万物之母。**

凡有皆始于无，故「未形」、「无名」之时则为万物之始，及其「有形」、「有名」之时，则长之育之，亭之毒之，为其母也。言道以无形无名始成万物，以始以成而不知其所以玄之又玄也。

**故常无欲，以观其妙；**

妙者，微之极也。万物始于微而后成，始于无而后生。故常无欲空虚，可以观其始物之妙。

**常有欲，以观其徼。**

徼，归终也。凡有之为利，必以无为用。欲之所本，适道而后济。故常有欲，可以观其终物之徼也。

**此两者同出而异名，同谓之玄，玄之又玄，众妙之门。**

两者，始与母也。同出者，同出于玄也。异名，所施不可同也。在首则谓之始，在终则谓之母。玄者，冥也，默然无有也。始母之所出也，不可得而名，故不可言，同名曰玄，而言谓之玄者，取于不可得而谓之然也。谓之然则不可以定乎一玄而已，则是名则失之远矣。故曰，玄之又玄也。众妙皆从同而出，故曰众妙之门也。

**第二章**

**天下皆知美之为美，斯恶已。皆知善之为善，斯不善已。故有无相生，难易相成，长短相较，高下相倾，音声相和，前后相随。**

美者，人心之所乐进也；恶者，人心之所恶疾也。美恶，犹喜怒也；善不善，犹是非也。喜怒同根，是非同门，故不可得偏举也，此六者皆陈自然不可偏举之明数也。

**是以圣人处无为之事，**

自然已足，为则败也。

**行不言之教；万物作焉而不辞，生而不有，为而不恃，**

智慧自备，为则伪也。

**功成而弗居。**

因物而用，功自彼成，故不居也。

**夫唯弗居，是以不去。**

使功在己，则功不可久也。

**第三章**

**不尚贤，使民不争；不贵难得之货，使民不为盗；不见可欲，使民心不乱。**

贤，犹能也。尚者，嘉之名也。贵者，隆之称也。唯能是任，尚也曷为；唯用是施，贵之何为。尚贤显名，荣过其任，为而常校能相射。贵货过用，贪者竞趣，穿窬探箧，没命而盗，故可欲不见，则心无所乱也。

**是以圣人之治，虚其心，实其腹，**

心怀智而腹怀食，虚有智而实无知也。

**弱其志，强其骨。**

骨无知以干，志生事以乱，心虚则志弱也。

**常使民无知无欲。**

守其真也。

**使夫智者不敢为也。**

知者谓知为也。

**为无为，则无不治。**

**第四章**

**道冲而用之或不盈，渊兮似万物之宗；挫其锐，解其纷，和其光，同其尘，湛兮似或存。吾不知谁之子，象帝之先。**

夫执一家之量者，不能全家。执一国之量者，不能成国。穷力举重，不能为用，故人虽知，万物治也，治而不以二仪之道，则不能赡也。地虽形魄，不法于天则不能全其宁。天虽精象，不法于道则不能保其精。冲而用之，用乃不能穷满以造实，实来则溢，故冲而用之，又复不盈，其为无穷亦已极矣。形虽大，不能累其体，事虽殷，不能充其量，万物舍此而求主，主其安在乎。不亦渊兮似万物之宗乎。锐挫而无损，纷解而不劳，和光而不污，其体同尘而不渝，其真不亦湛兮似或存乎。地守其形，德不能过其载，天慊其象，德不能过其覆，天地莫能及之，不亦似帝之先乎。帝，天帝也。

**第五章**

**天地不仁，以万物为刍狗；**

天地任自然，无为无造，万物自相治理，故不仁也。仁者必造立施化，有恩有为，造立施化则物失其真，有恩有为，列物不具存，物不具存，则不足以备载矣。地不为兽生刍，而兽食刍；不为人生狗，而人食狗。无为于万物而万物各适其所用，则莫不赡矣。若慧由己树，未足任也。

**圣人不仁，以百姓为刍狗。**

圣人与天地合其德，以百姓比刍狗也。

**天地之间，其犹橐籥乎﹖虚而不屈，动而愈出。**

橐，排橐也。籥，乐籥也。橐籥之中，空洞无情，无为故虚，而不得穷，屈动而不可竭尽也。天地之中，荡然任自然，故不可得而穷，犹若橐籥也。

**多言数穷，不如守中。**

愈为之则愈失之矣。物树其恶，事错其言，不济不言，不理必穷之数也。橐籥而守数中，则无穷尽，弃己任物，则莫不理。若橐籥有意于为声也，则不足以共吹者之求也。

**第六章**

**谷神不死，是谓玄牝。玄牝之门，是谓天地根。绵绵若存，用之不勤。**

谷神，谷中央无。谷也，无形无影，无逆无违，处卑不动，守静不衰，谷以之成而不见其形，此至物也。处卑而不可得名，故谓天地之根，绵绵若存，用之不勤。门，玄牝之所由也，本其所由，与极同体，故谓之天地之根也。欲言存邪，则不见其形，欲言亡邪，万物以之生。故绵绵若存也，无物不成，用而不劳也。故曰，用而不勤也。

**第七章**

**天长地久。天地所以能长且久者，以其不自生，**

自生则与物争，不自生则物归也。

**故能长生。是以圣人后其身而身先；外其身而身存。非以其无私邪，故能成其私。**

无私者，无为于身也。身先身存，故曰，能成其私也。

**第八章**

**上善若水。水利万物而不争，处众人之所恶，故几于道。居善地，心善渊，言善信，政善治，事善能，动善时。夫惟不争，故无尤。**

**上善若水。水善利万物而不争，处众人之所恶，**人恶卑也。**故几于道。**道无水有，故曰，几也。

**善地，心善渊，与善仁，言善信，正善治，事善能，动善时。夫唯不争，故无尤。**言人皆应于治道也。

**第九章**

**持而盈之，不如其已；**

持，谓不失德也。既不失其德又盈之，势必倾危。故不如其已者，谓乃更不如无德无功者也。

**揣而梲之，不可长保。**

既揣末令尖，又锐之令利，势必摧,故不可长保也。

**金玉满堂，莫之能守；**

不若其已。

**富贵而骄，自遗其咎。**

不可长保也。

**功成身退，天之道也。**

四时更运，功成则移。

**第十章**

**载营魄抱一，能无离乎﹖**

载，犹处也。营魄，人之常居处也，一人之真也。言人能处常居之宅，抱一清神，能常无离乎，则万物自宾矣。

**专气致柔，能婴儿乎﹖**

专，任也，致极也，言任自然之气。致，至柔之和，能若婴儿之无所欲乎，则物全而性得矣。

**涤除玄览，能无疵乎﹖**

玄，物之极也，言能涤除邪饰，至于极览，能不以物介其明。疵之其神乎，则终与玄同也。

**爱国治民，能无知乎﹖**

任术以求成，运数以求匿者，智也。玄览无疵，犹绝圣也。治国无以智，犹弃智也。能无以智乎，则民不辟而国治之也。

**天门开阖，能为雌乎﹖**

天门，天下之所从由也。开阖，治乱之际也，或开或阖，经通于天下，故曰，天门开阖也。雌，应而不倡，因而不为，言天门开阂能为雌乎，则物自宾而处自安矣。

**明白四达，能无为乎﹖**

言至明四达，无迷无惑，能无以为乎，则物化矣。所谓道常无为，侯王若能守，则万物自化。

**生之，**

不塞其原也。

**畜之。**

不禁其性也。

**生而不有，为而不恃，长而不宰，是谓玄德。**

不塞其原，则物自生，何功之有。不禁其性，则物自济，何为之恃。物自长足，不吾宰成，有德无生，非玄如何。凡言玄德，皆有德而不知其主，出乎幽冥。

**第十一章**

**三十辐，共一毂，当其无，有车之用。**

毂所以能统三十辐者，无也，以其无能受物之故，故能以实统众也。

**埏埴以为器，当其无，有器之用。凿户牖以为室，当其无，有室之用。故有之以为利，无之以为用。**

木埴，壁之所以成，三者而皆以无为用也。言无者，有之所以为利，皆赖无以为用也。

**第十二章**

**五色令人目盲，五音令人耳聋，五味令人口爽，驰骋畋猎令人心发狂，**

爽，差失也，失口之用，故谓之爽。夫耳目口心，皆顺其性也，不以顺性命，反以伤自然，故曰聋、盲、爽、狂也。

**难得之货令人行妨。**

难得之货，塞人正路，故令人行妨也。

**是以圣人为腹不为目，故去彼取此。**

为腹者以物养己，为目者以物役己，故圣人不为目也。

**第十三章**

**宠辱若惊，贵大患若身。何谓宠辱若惊﹖宠为下，得之若惊，失之若惊，是谓宠辱若惊。**

宠必有辱，荣必有患，惊辱等，荣患同也。为下，得宠辱荣患若惊，则不足以乱天下也。

**何谓贵大患若身﹖**

大患，荣宠之属也。生之厚，必入死之地，故谓之大患也。人迷之于荣宠，返之于身，故曰大患若身也。

**吾所以有大患者，为吾有身，**

由有其身也。

**及吾无身，**

归之自然也。

**吾有何患﹖故贵以身为天下，若可寄天下；**

无以易其身，故曰贵也。如此乃可以托天下也。

**爱以身为天下，若可托天下。**

无物可以损其身，故曰爱也。如此乃可以寄天下也，不以宠辱荣患损易其身，然后乃可以天下付之也。

**第十四章**

**视之不见名曰夷，听之不闻名曰希，搏之不得名曰微。此三者，不可致诘，故混而为一。**

无状无象，无声无响，故能无所不通，无所不往，不得而知，更以我耳目体，不知为名，故不可致诘，混而为一也。

**其上不皦，其下不昧。绳绳不可名，复归于无物。是谓无状之状，无物之象，**

欲言无邪，而物由以成。欲言有邪，而不见其形，故曰，无状之状，无物之象也。

**是谓惚恍。**

不可得而定也。

**迎之不见其首，随之不见其后。执古之道，以御今之有。**

有，有其事。

**能知古始，是谓道纪。**

无形无名者，万物之宗也。虽今古不同，时移俗易，故莫不由乎此，以成其治者也。故可执古之道，以御今之有，上古虽远，其道存焉，故虽在，今可以知古始也。

**第十五章**

**古之善为士者，微妙玄通，深不可识。夫唯不可识，故强为之容﹕豫兮若冬涉川，**

冬之涉川，豫然若欲度，若不欲度，其情不可得见之貌也。

**犹兮若畏四邻，**

四邻合攻，中央之主，犹然不知所趣向者也。上德之人，其端兆不可覩，德趣不可见，亦犹此也。

**俨兮其若客，涣兮若冰之将释，敦兮其若朴，旷兮其若谷，浑兮其若浊。**

凡此诸若，皆言其容，象不可得而形名也。

**孰能浊以静之徐清﹖孰能安以久动之徐生﹖**

夫晦以理物则得明，浊以静物则得清，安以动物则得生，此自然之道也。孰能者，言其难也。徐者，详慎也。

**保此道者不欲盈，**

盈必溢也。

**夫唯不盈，故能蔽不新成。**

蔽，覆盖也。

**第十六章**

**致虚极，守静笃。**

言致虚，物之极笃；守静，物之真正也。

**万物并作，**

动作生长。

**吾以观复。**

以虚静观其反复。凡有起于虚，动起于静，故万物虽并动作，卒复归于虚静，是物之极笃也。

**夫物芸芸，各复归其根。**

各反其所始也。

**归根曰静，是曰复命。复命曰常，**

归根则静，故曰静。静则复命，故曰复命也。复命则得性命之常，故曰常也。

**知常曰明。不知常，妄作凶。**

常之为物，不偏不彰，无皦昧之状，温凉之象，故曰知常曰明也。唯此复乃能包通万物，无所不容，失此以往，则邪入乎分，则物离其分，故曰不知常，则妄作凶也。

**知常容，**

无所不包通也。

**容乃公，**

无所不包通，则乃至于荡然公平也。

**公乃王，**

荡然公平，则乃至于无所不周普也。

**王乃天，**

无所不周普，则乃至于同乎天也。

**天乃道，**

与天合德，体道大通，则乃至于极虚无也。

**道乃久，**

穷极虚无，得道之常，则乃至于不有极也。

**没身不殆。**

无之为物，水火不能害，金石不能残。用之于心则虎兕无所投其齿角，兵戈无所容其锋刃，何危殆之有乎。

**第十七章**

**大上，下知有之，**

大上，谓大人也。大人在上，故曰大上。大人在上，居无为之事，行不言之教，万物作焉而不为始，故下知有之而已，言从上也。

**其次亲而誉之，**

不能以无为居事，不言为教，立善行施，使下得亲而誉之也。

**其次畏之，**

不能复以恩仁令物，而赖威权也。

**其次侮之。**

不能法以正齐民，而以智治国，下知避之，其令不从，故曰，侮之也。

**信不足焉，有不信焉。**

夫御体失性则疾病生，辅物失真则疵衅作。信不足焉，则有不信，此自然之道也。已处不足，非智之所齐也。

**悠兮其贵言，功成事遂，百姓皆谓我自然。**

自然，其端兆不可得而见也，其意趣不可得而覩也，无物可以易其言，言必有应，故曰，悠兮其贵言也。居无为之事，行不言之教，不以形立物，故功成事遂，而百姓不知其所以然也。

**第十八章**

**大道废，有仁义；**

失无为之事，更以施慧立善道，进物也。

**智慧出，有大伪；**

行术用明，以察奸伪；趣睹形见，物知避之。故智慧出则大伪生也。

**六亲不和，有孝慈；国家昏乱，有忠臣。**

甚美之名生于大恶，所谓美恶同门。六亲，父子兄弟夫妇也。若六亲自和，国家自治，则孝慈忠臣不知其所在矣。鱼相忘于江湖之道，则相濡之德生也。

**第十九章**

**绝圣弃智，民利百倍；绝仁弃义，民复孝慈；绝巧弃利，盗贼无有。此三者以为文不足，故令有所属﹕见素抱朴，少私寡欲。**

圣智，才之善也。仁义，人之善也。巧利，用之善也。而直云绝，文甚不足，不令之有所属，无以见其指，故曰，此三者以为文而未足，故令人有所属，属之于素朴寡欲。

**第二十章**

**绝学无忧，唯之与阿，相去几何﹖善之与恶，相去若何﹖人之所畏，不可不畏。**

下篇，为学者日益，为道者日损。然则学求益所能，而进其智者也，若将无欲而足，何求于益。不知而中，何求于进。夫燕雀有匹，鸠鸽有仇，寒乡之民，必知旃裘，自然已足，益之则忧。故续凫之足，何异截鹤之颈，畏誉而进，何异畏刑。唯阿美恶，相去若何？故人之所畏，吾亦异焉，未敢恃之以为用也。

**荒兮其未央哉﹗**

叹与俗相返之远也。

**众人熙熙，如享太牢，如春登台。**

众人迷于美进，惑于荣利，欲进心竞，故熙熙如享太牢，如春登台也。

**我独泊兮其未兆，如婴儿之未孩；**

言我廓然，无形之可名，无兆之可举，如婴儿之未能孩也。

**儽儽兮，若无所归。**

若无所宅。

**众人皆有余，而我独若遗。**

众人无不有怀有志，盈溢胸心，故曰，皆有余也。我独廓然，无为无欲，若遗失之也。

**我愚人之心也哉﹗**

绝愚之人，心无所别析，意无所美恶，犹然其情不可睹，我颓然若此也。

**沌沌兮，**

无所别析，不可为名。

**俗人昭昭，**

耀其光也。

**我独若昏。俗人察察，**

分别别析也。

**我独闷闷。澹兮其若海，**

情不可睹。

**飂兮若无止。**

无所系絷。

**众人皆有以，**

以，用也。皆欲有所施用也。

**而我独顽似鄙。**

无所欲为，闷闷昏昏，若无所识，故曰，顽且鄙也。

**我独异于人，而贵食母。**

食母，生之本也。人者皆弃生民之本，贵末饰之华，故曰，我独欲异于人。

**第二十一章**

**孔德之容，惟道是从。**

孔，空也，惟以空为德，然后乃能动作从道。

**道之为物，惟恍惟惚。**

恍惚无形，不系之叹。

**惚兮恍兮，其中有象；恍兮惚兮，其中有物。**

以无形始物，不系成物，万物以始以成，而不知其所以然，故曰，恍兮惚兮，其中有象也。

**窈兮冥兮，其中有精；**

窈、冥，深远之叹，深远不可得而见。然而万物由之，其可得见，以定其真。故曰，窈兮冥兮，其中有精也。

**其精什真，其中有信。**

信，信验也。物反窈冥，则真精之极得，万物之性定。故曰，其精什真，其中有信也。

**自今及古，其名不去，**

至真之极，不可得名，无名则是其名也。自古及今，无不由此而成，故曰，自古及今，其名不去也。

**以阅众甫。**

众甫，物之始也。以无名说万物始也。

**吾何以知众甫之状哉﹖以此。**

此上之所云也。言吾何以知万物之始于无哉，以此知之也。

**第二十二章**

**曲则全，**

不自见其明则全也。

**枉则直，**

不自是则其是彰也。

**洼则盈，**

不自伐则其功有也。

**敝则新，**

不自矜则其德长也。

**少则得，多则惑。**

自然之道亦犹树也，转多转远其根，转少转得其本。多则远其真，故曰惑也；少则得其本，故曰得也。

**是以圣人抱一为天下式。**

一，少之极也。式，犹则之也。

**不自见故明，不自是故彰，不自伐故有功，不自矜故长。夫唯不争，故天下莫能与之争。古之所谓曲则全者，岂虚言哉﹗诚全而归之。**

**第二十三章**

**希言自然。**

听之不闻名曰希，下章言，道之出言，淡兮其无味也，视之不足见，听之不足闻，然则无味不足听之，言乃是自然之至言也。

**故飘风不终朝，骤雨不终日。孰为此者﹖天地。天地尚不能久，而况于人乎﹖**

言暴疾美兴不长也。

**故从事于道者，道者同于道，**

从事，谓举动，从事于道者也。道以无形无为成济万物，故从事于道者，以无为为君，不言为教，绵绵若存而物得其真，与道同体，故曰同于道。

**德者同于德，**

德，少也，少则得，故曰得也。行得则与得同体，故曰，同于得也。

**失者同于失。**

失，累多也，累多则失，故曰失也。行失则与失同体，故曰，同于失也。

**同于道者，道亦乐得之；同于德者，德亦乐得之；同于失者，失亦乐得之。**

言随行其所，故同而应之。

**信不足焉，有不信焉。**

忠信不足于下，焉有不信也。

**第二十四章**

**企者不立，**

物尚进则失安，故曰，企者不立。

**跨者不行，自见者不明，自是者不彰，自伐者无功，自矜者不长。其在道也，曰余食赘行。**

其唯于道而论之，若却至之行，盛馔之余也。本虽美，更可薉也。虽有功而自伐之，故更为肬赘者也。

**物或恶之，故有道者不处。**

**第二十五章**

**有物混成，先天地生。**

混然不可得而知，而万物由之以成，故曰混成也。不知其谁之子，故先天地生。

**寂兮寥兮，独立而不改，**

寂寥，无形体也。无物之匹，故曰独立也。返化终始，不失其常，故曰不改也。

**周行而不殆，可以为天下母。**

周行无所不至而免殆，能生全大形也，故可以为天下母也。

**吾不知其名，**

名以定形，混成无形，不可得而定，故曰，不知其名也。

**字之曰道，**

夫名以定形，字以称可，言道取于无物而不由也。是混成之中，可言之称最大也。

**强为之名，曰大。**

吾所以字之曰道者，取其可言之称最大也。责其字定之所由，则系于大，大有系，则必有分，有分则失其极矣。故曰，强为之名曰大。

**大曰逝，**

逝，行也。不守一大体而已。周行无所不至，故曰逝也。

**逝曰远，远曰反。**

远，极也。周无所不穷极，不偏于一。逝故曰远也，不随于所适，其体独立，故曰反也。

**故道大，天大，地大，王亦大。**

天地之性，人为贵，而王是人之主也。虽不职大亦复为大与三匹，故曰，王亦大也。

**域中有四大，**

四大，道、天、地、王也。凡物有称有名则非其极也，言道则有所由，有所由然后谓之为道，然则是道，称中之大也，不若无称之大也。无称不可得而名曰域也，道天地王皆在乎无称之内，故曰，域中有四大者也。

**而王居其一焉。**

处人主之大也。

**人法地，地法天，天法道，道法自然。**

法，谓法则也。人不违地，乃得全安，法地也。地不违天，乃得全载，法天也。天不违道，乃得全覆，法道也。道不违自然，乃得其性，法自然者。在方而法方，在圆而法圆，于自然无所违，自然者，无称之言，穷极之辞也。用智不及无知，而形魄不及精象，精象不及无形，有仪不及无仪，故转相法也。道顺自然，天故资焉。天法于道，地故则焉。地法于天，人故象焉。所以为主其一之者，主也。

**第二十六章**

**重为轻根，静为躁君。**

凡物轻不能载重，小不能镇大。不行者使行，不动者制动，是以重必为轻根，静必为躁君也。

**是以圣人终日行不离辎重。**

以重为本，故不离。

**虽有荣观，燕处超然。**

不以经心也。

**奈何万乘之主，而以身轻天下﹖轻则失本，躁则失君。**

轻不镇重也，失本为丧身也，失君为失君位也。

**第二十七章**

**善行无辙迹，**

顺自然而行，不造不始，故物得至而无辙迹也。

**善言无瑕讁；**

顺物之性，不别不析，故无瑕讁可得其门也。

**善数不用筹策；**

因物之数不假形也。

**善闭无关楗而不可开，善结无绳约而不可解。**

因物自然，不设不施，故不用关楗绳约而不可开解也。此五者皆言不造不施，因物之性，不以形制物也。

**是以圣人常善救人，故无弃人；**

圣人不立形名以检于物，不造进向以殊弃不肖，辅万物之自然而不为始，故曰无弃人也。不尚贤能，则民不争，不贵难得之货，则民不为盗，不见可欲，则民心不乱。常使民心无欲无惑，则无弃人矣。

**常善救物，故无弃物，是谓袭明。故善人者，不善人之师；**

举善以师不善，故谓之师矣。

**不善人者，善人之资。**

资，取也。善人以善齐不善，以善弃不善，故不善人善人之所取也。

**不贵其师，不爱其资，虽智大迷，**

虽有其智，自任其智，不因物，于其道必失。故曰，虽智大迷。

**是谓要妙。**

**第二十八章**

**知其雄，守其雌，为天下溪。为天下溪，常德不离，复归于婴儿。**

雄，先之属；雌，后之属也。知为天下之先也，必后也，是以圣人后其身而身先也。溪不求物而物自归之，婴儿不用智而合自然之智。

**知其白，守其黑，为天下式。**

式，模则也。

**为天下式，常德不忒，**

忒，差也。

**复归于无极。**

不可穷也。

**知其荣，守其辱，为天下谷，常德乃足，复归于朴。**

此三者，言常反终，后乃德全其所处也。下章云，反者道之动也。功不可取，常处其母也。

**朴散则为器，圣人用之，则为官长，**

朴，真也。真散则百行出，殊类生，若器也。圣人因其分散，故为之立官长。以善为师，不善为资，移风易俗，复使归于一也。

**故大制不割。**

大制者，以天下之心为心，故无割也。

**第二十九章**

**将欲取天下而为之，吾见其不得已。天下神器，**

神，无形无方也。器，合成也。无形以合，故谓之神器也。

**不可为也，为者败之，执者失之。**

万物以自然为性，故可因而不可为也。可通而不可执也。物有常性，而造为之，故必败也。物有往来而执之，故必失矣。

**故物或行或随，或歔或吹。或强或羸，或挫或隳。是以圣人去甚，去奢，去泰。**

凡此诸或，言物事逆顺反覆，不施为执割也。圣人达自然之至，畅万物之情，故因而不为，顺而不施。除其所以迷，去其所以惑，故心不乱而物性自得之也。

**第三十章**

**以道佐人主者，不以兵强天下。**

以道佐人主，尚不可以兵强于天下，况人主躬于道者乎。

**其事好还。**

为始者务欲立功生事，而有道者务欲还反无为，故云，其事好还也。

**师之所处，荆棘生焉。大军之后，必有凶年。**

言师凶害之物也。无有所济，必有所伤，贼害人民，残荒田亩，故曰荆棘生焉。

**善者果而已，不以取强。**

果，犹济也。言善用师者，趣以济难而已矣，不以兵力取强于天下也。

**果而勿矜，果而勿伐，果而勿骄。**

吾不以师道为尚，不得已而用，何矜骄之有也。

**果而不得已，果而勿强。**

言用兵虽趣功，果济难，然时故不得已当复用者，但当以除暴乱，不遂用果以为强也。

**物壮则老，是谓不道，不道早已。**

壮，武力暴兴，喻以兵强于天下者也。飘风不终朝，骤雨不终日，故暴兴必不道早已也。

**第三十一章**

**夫佳兵者，不祥之器，物或恶之，故有道者不处。君子居则贵左，用兵则贵右。兵者不祥之器，非君子之器，不得已而用之，恬淡为上。胜而不美，而美之者，是乐杀人。夫乐杀人者，则不可以得志于天下矣。吉事尚左，凶事尚右。偏将军居左，上将军居右，言以丧礼处之。杀人之众，以哀悲泣之，战胜，以丧礼处之。**

**第三十二章**

**道常无名，朴虽小，天下莫能臣也。侯王若能守之，万物将自宾。**

道无形不系常，不可名，以无名为常。故曰道常无名也。朴之为物，以无为心也，亦无名，故将得道莫若守朴，夫智者可以能臣也，勇者可以武使也，巧者可以事役也，力者可以重任也，朴之为物，愦然不偏，近于无有，故曰，莫能臣也。抱朴无为，不以物累其真，不以欲害其神，则物自宾而道自得也。

**天地相合，以降甘露，民莫之令而自均。**

言天地相合，则甘露不求而自降；我守其真性无为，则民不令而自均也。

**始制有名，名亦既有，夫亦将知止，知止所以不殆。**

始制，谓朴散始为官长之时也。始制官长，不可不立名分以定尊卑，故始制有名也，过此以往将争锥刀之末，故曰，名亦既有，夫亦将知止也，遂任名以号物，则失治之母，故知止所以不殆也。

**譬道之在天下，犹川谷之于江海。**

川谷之以求江与海，非江海召之，不召不求而自归者，世行道于天下者，不令而自均，不求而自得，故曰，犹川谷之与江海也。

**第三十三章**

**知人者智，自知者明。**

知人者，智而已矣，未若自知者超智之上也。

**胜人者有力，自胜者强。**

胜人者，有力而已矣，未若自胜者无物以损其力，用其智于人，未若用其智于己也。用其力于人，未若用其力于己也。明用于己，则物无避焉，力用于己，则物无改焉。

**知足者富。**

知足自不失，故富也。

**强行者有志。**

勤能行之，其志必获，故曰强行者有志矣。

**不失其所者久。**

以明自察，量力而行，不失其所，必获久长矣。

**死而不亡者寿。**

虽死而以为生之道，不亡乃得全其寿，身没而道犹存，况身存而道不卒乎。

**第六十五章**

**古之善为道者，非以明民，将以愚之。**

明，谓多见巧诈，蔽其朴也。愚谓无知守真，顺自然也。

**民之难治，以其智多。**

多智巧诈，故难治也。

**故以智治国，国之贼；**

智，犹治也，以智而治国，所以谓之贼者，故谓之智也。民之难治，以其多智也，当务塞兑闭门，令无知无欲，而以智术动民。邪心既动，复以巧术防民之伪，民知其术，防随而避之，思惟密巧，奸伪益滋，故曰，以智治国，国之贼也。

**不以智治国，国之福。知此两者亦稽式。常知稽式，是谓玄德。玄德深矣，远矣，**

稽，同也。古今之所同则而不可费，能知稽式，是谓玄德，玄德深矣，远矣。

**与物反矣，**

反其真也。

**然后乃至大顺。**

**第六十六章**

**江海所以能为百谷王者，以其善下之，故能为百谷王。**

**是以欲上民，必以言下之。欲先民，必以身后之。**

**是以圣人处上而民不重，处前而民不害。**

**是以天下乐推而不厌，以其不争，故天下莫能与之争。**

**第六十七章**

**天下皆谓我道大，似不肖。夫唯大，故似不肖。若肖，久矣其细也夫﹗**

久矣其细，犹曰其细久矣。肖则失其所以为大矣，故曰，若肖久矣，其细也夫。

**我有三宝，持而保之。一曰慈，二曰俭，三曰不敢为天下先。慈故能勇；**

夫慈，以陈则胜，以守则固，故能勇也。

**俭故能广；**

节俭爱费，天下不匮，故能广也。

**不敢为天下先，故能成器长。**

唯后外其身，为物所归，然后乃能立，成器为天下利，为物之长也。

**今舍慈且勇，**

且，犹取也。

**舍俭且广，舍后且先，死矣﹗夫慈以战则胜，**

相慜而不避于难，故胜也。

**以守则固。天将救之，以慈卫之。**

**第六十八章**

**善为士者不武，**

士，卒之帅也。武，尚先陵人也。

**善战者不怒，**

后而不先，应而不唱，故不在怒。

**善胜敌者不与，**

不与争也。

**善用人者为之下，是谓不争之德，是谓用人之力，**

用人而不为之，下则力不为用也。

**是谓配天古之极。**

**第六十九章**

**用兵有言﹕「吾不敢为主而为客，不敢进寸而退尺。」是谓行无行，**

彼遂不止。

**攘无臂，扔无敌，**

行，谓行陈也，言以谦退哀慈，不敢为物先，用战犹行无行，攘无臂，执无兵，扔无敌也，言无有与之抗也。

**执无兵。祸莫大于轻敌，轻敌几丧吾宝。**

言吾哀慈谦退，非欲以取强，无敌于天下也。不得已而卒至于无敌，斯乃吾之所以为大祸也。宝，三宝也，故曰，几亡吾宝。

**故抗兵相加，哀者胜矣。**

抗，举也；加，当也。哀者，必相惜而不趣利避害，故必胜。

**第七十章**

**吾言甚易知，甚易行。天下莫能知，莫能行。**

可不出户窥牖而知，故曰，甚易知也。无为而成，故曰甚易行也。惑于躁欲，故曰，莫之能知也。迷于荣利，故曰，莫之能行也。

**言有宗，事有君。**

宗，万物之宗也。君，万物之主也。

**夫唯无知，是以不我知。**

以其言有宗，事有君之故，故有知之人不得不知之也。

**知我者希，则我者贵。**

唯深故知者希也，知我益希，我亦无匹，故曰，知我者希，则我者贵也。

**是以圣人被褐怀玉。**

被褐者，同其尘，怀玉者，宝其真也。圣人之所以难知，以其同尘而不殊，怀玉而不渝，故难知而为贵也。

**第七十一章**

**知不知上，不知知病。**

不知知之不足任则病也。

**夫唯病病，是以不病。圣人不病，以其病病，是以不病。**

**第七十二章**

**民不畏威，则大威至。无狎其所居，无厌其所生。**

清静无为谓之居，谦后不盈谓之生，离其清净，行其躁欲，弃其谦后，任其威权，则物扰而民僻，威不能复制民，民不能堪其威，则上下大溃矣，天诛将至，故曰，民不畏威，则大威至。无狎其所居，无厌其所生，言威力不可任也。

**夫唯不厌，**

不自厌也。

**是以不厌。**

不自厌，是以天下莫之厌。

**是以圣人自知不自见；**

不自见其所知，以光耀行威也。

**自爱不自贵。**

自贵则物狎厌居生。

**故去彼取此。**

**第七十三章**

**勇于敢则杀，**

必不得其死也。

**勇于不敢则活。**

必齐命也。

**此两者，或利或害。**

俱勇而所施者异，利害不同，故曰，或利或害也。

**天之所恶，孰知其故﹖是以圣人犹难之。**

孰，谁也。言谁能知天下之所恶，意故邪，其唯圣人，夫圣人之明，犹难于勇敢，况无圣人之明而欲行之也，故曰，犹难之也。

**天之道，不争而善胜，**

天唯不争，故天下莫能与之争。

**不言而善应，**

顺则吉，逆则凶，不言而善应也。

**不召而自来，**

处下则物自归。

**繟然而善谋。**

垂象而见吉凶，先事而设诚，安而不忘危，未召而谋之，故曰，繟然而善谋也。

**天网恢恢，疏而不失。**

**第七十四章**

**民不畏死，奈何以死惧之﹖若使民常畏死，而为奇者，吾得执而杀之，孰敢﹖**

诡异乱群谓之奇也。

**常有司杀者杀，夫代司杀者杀，是谓代大匠斲，夫代大匠斲者，希有不伤其手矣。**

为逆顺者之所恶忿也，不仁者人之所疾也。故曰，常有司杀也。

**第七十五章**

**民之饥，以其上食税之多，是以饥。民之难治，以其上之有为，是以难治。民之轻死，以其求生之厚，是以轻死。夫唯无以生为者，是贤于贵生。**

言民之所以僻，治之所以乱，皆由上不由其下也，民从上也。

**第七十六章**

**人之生也柔弱，其死也坚强。万物草木之生也柔脆，其死也枯槁。故坚强者死之徒，柔弱者生之徒。是以兵强则不胜，**

强兵以暴于天下者，物之所恶也，故必不得胜。

**木强则兵。**

物所加也。

**强大处下，**

木之本也。

**柔弱处上。**

枝条是也。

**第七十七章**

**天之道，其犹张弓与﹖高者抑之，下者举之；有余者损之，不足者补之。天之道，损有余而补不足。人之道则不然，**

与天地合德，乃能包之，如天之道。如人之量，则各有其身，不得相均，如惟无身无私乎，自然然后乃能与天地合德。

**损不足以奉有余。孰能有余以奉天下，唯有道者。是以圣人为而不恃，功成而不处，其不欲见贤。**

言唯能处盈而全虚，损有以补无，和光同尘，荡而均者，唯其道也。是以圣人不欲示其贤以均天下。

**第七十八章**

**天下莫柔弱于水，而攻坚强者莫之能胜，其无以易之。**

以，用也。其谓水也，言用水之柔弱无物，可以易之也。

**弱之胜强，柔之胜刚，天下莫不知莫能行。是以圣人云﹕「受国之垢，是谓社稷主；受国不祥，是为天下王。」正言若反。**

**第七十九章**

**和大怨，必有余怨，**

不明理其契以致大怨已至而德和之，其伤不复，故有余怨也。

**安可以为善﹖是以圣人执左契，**

左契防怨之所由生也。

**而不责于人。有德司契，**

有德之人念思其契，不念怨生而后责于人也。

**无德司彻。**

彻，司人之过也。

**天道无亲，常与善人。**

**第八十章**

**小国寡民。**

国既小，民又寡，尚可使反古，况国大民众乎，故举小国而言也。

**使有什伯之器而不用，**

言使民虽有什伯之器而无所用，何患不足也。

**使民重死而不远徙。**

使民不用，惟身是宝，不贪货赂，故各安其居，重死而不远徙也。

**虽有舟舆，无所乘之，虽有甲兵，无所陈之。使人复结绳而用之，甘其食，美其服，安其居，乐其俗。邻国相望，鸡犬之声相闻，民至老死，不相往来。**

无所欲求。

**第八十一章**

**信言不美，**

实在质也。

**美言不信。**

本在朴也。

**善者不辩，辩者不善。知者不博，**

极在一也。

**博者不知。圣人不积，**

无私自有，唯善是与，任物而已。

**既以为人己愈有，**

物所尊也。

**既以与人己愈多。**

物所归也。

**天之道，利而不害；**

动常生成之也。

**圣人之道，为而不争。**

顺天之利不相伤也。